Hjá Rannsóknasetri HÍ á Ströndum hefur verið unnið að rannsóknarverkefni sem snýst um förufólk fyrri alda á Íslandi . Sjónarhornið er að skoða förumennskuna og gamla sveitasamfélagið í gegnum þjóðsögur og sagnir sem sagðar voru um förufólkið , en þær sýna glögglega viðhorf til þessa hóps . Jaðarsetning fólksins í sögnum er í brennidepli , en aðferðin einnig nýtt til að benda á samfélagslegar reglur og kerfi , skráð og óskráð , í kringum flakk , betl og gestakomur á Íslandi fyrr á öldum . Útgáfustyrkur að upphæð 400 þús fékkst á árinu 2017 frá Miðstöð íslenskra bókmennta , til að gefa út bók um efnið í ritröðinni Sýnisbók íslenskrar alþýðumenningar 23 . Jón Jónsson verkefnastjóri hjá Rannsóknasetri HÍ á Ströndum vann í framhaldi af því að ritun bókarinnar sem var gefin út haustið 2018 af Háskólaútgáfunni . Titill bókarinnar er : Á mörkum mennskunnar . Viðhorf til förufólks í sögnum og samfélagi . Jón Jónsson hefur áður unnið að rannsóknum á förumennsku og haldið fjölmarga fyrirlestra , birt greinar og skrifað meistaraprófsritgerð um efnið . Einnig gert útvarpsþætti um förufólkið með Rósu Þorsteinsdóttur þjóðfræðingi hjá Stofnun Árna Magnússonar sem voru endurfluttir sumarið 2018 á Rás 1 hjá Ríkisútvarpinu , en voru áður á dagskrá árin 2000 og 2003 . Fyrir og eftir útgáfu bókarinnar hefur Jón einnig flutt erindi og fyrirlestra um efnið . Rannsóknasetur HÍ á Ströndum - Þjóðfræðistofa